Euroopan keskuspankin suuntaviivat, annettu 21 päivänä marraskuuta 2002, Euroopan keskuspankin tilastointiin liittyvistä tiedonantovaatimuksista neljännesvuosittaisessa rahoitustilinpidossa (EKP/2002/7)



Virallinen lehti nro L 334 , 11/12/2002 s. 0024 - 0044



Euroopan keskuspankin suuntaviivat, annettu 21 päivänä marraskuuta 2002, Euroopan keskuspankin tilastointiin liittyvistä tiedonantovaatimuksista neljännesvuosittaisessa rahoitustilinpidossa (EKP/2002/7) (2002/967/EY) EUROOPAN KESKUSPANKIN NEUVOSTO, joka ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5.1, 5.2, 12.1 ja 14.3 artiklan, sekä katsoo seuraavaa: (1) Euroopan keskuspankki (EKP) tarvitsee tehtäviensä suorittamiseksi kattavat ja luotettavat tiedot neljännesvuosittaisesta rahoitustilinpidosta euroalueen institutionaalisten sektorien sekä muun maailman osalta. (2) Perussäännön 5.1 artiklan mukaan EKP kerää EKPJ:n tehtävistä huolehtiakseen kansallisten keskuspankkien avustuksella tarvittavat tilastotiedot joko toimivaltaisilta viranomaisilta tai suoraan taloudellisilta toimijoilta. Perussäännön 5.2 artiklan mukaan kansalliset keskuspankit hoitavat siinä määrin kuin mahdollista 5.1 artiklassa kuvattuja tehtäviä. (3) Muut toimivaltaiset kansalliset viranomaiset kuin kansalliset keskuspankit keräävät osan euroalueen neljännesvuosittaista rahoitustilinpitoa koskevien EKP:n tilastovaatimuksien täyttämiseksi tarvittavista tiedoista. Tämän vuoksi eräät näiden suuntaviivojen perusteella suoritettavista tehtävistä edellyttävät yhteistyötä EKPJ:n ja toimivaltaisten kansallisten viranomaisten välillä perussäännön 5.1 artiklan ja Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98(1) 4 artiklan mukaisesti. (4) Yhdenmukaisuuden vuoksi euroalueen neljännesvuosittaista rahoitustilinpitoa koskevien EKP:n vaatimusten tulisi perustua niin pitkälle kuin mahdollista yhteisön tilastotietoja koskeviin standardeihin, joista on säädetty Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetussa neuvoston asetuksessa (EY) N:o 2223/96(2) (EKT 95), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 359/2002(3). (5) Rahoitustilinpitoa koskevat tiedot johdetaan eri tilastoista, ja osa neljännesvuosittaisista tiedoista on arvioita. Tilastoja koskevien tiedonkeruujärjestelmien puutteiden ja resurssipulan vuoksi on mahdollista, että näiden suuntaviivojen noudattamisesta saatetaan joutua myöntämään poikkeuksia lukuun ottamatta niitä tietoja, joista on olemassa luotettava arvio. (6) Kansalliset keskuspankit toimittavat luottamukselliset tilastotiedot EKP:lle siltä osin kuin on tarpeen EKPJ:n tehtävien hoitamiseksi. Luottamuksellisten tietojen toimittamisesta säädetään asetuksen (EY) N:o 2533/98 sekä Euroopan keskuspankin kansallisten keskuspankkien avustuksella keräämien yksittäisten tilastotietojen luottamuksellisuuden suojaamista koskevista yhteisistä säännöistä ja vähimmäisvaatimuksista 22 päivänä joulukuuta 1998 annetuissa suuntaviivoissa EKP/1998/NP28(4). (7) On tarpeen säätää tehokkaasta menettelystä, jonka mukaisesti näiden suuntaviivojen liitteisiin voidaan tehdä teknisiä muutoksia, edellyttäen, että näillä muutoksilla ei muuteta näiden suuntaviivojen perustana olevaa käsitteellistä viitekehystä eikä lisätä tietojen antamisesta aiheutuvaa rasitetta. Menettelyä sovellettaessa otetaan huomioon EKPJ:n tilastokomitean näkökannat. Kansalliset keskuspankit voivat ehdottaa teknisiä muutoksia liitteisiin tilastokomiteassa. (8) Perussäännön 12.1 ja 14.3 artiklan mukaisesti EKP:n suuntaviivat ovat erottamaton osa yhteisön lainsäädäntöä, ON ANTANUT NÄMÄ SUUNTAVIIVAT: 1 artikla Määritelmät Näissä suuntaviivoissa tarkoitetaan: 1) "rahaliittoon osallistuvalla jäsenvaltiolla" jäsenvaltiota, joka on ottanut käyttöön yhteisen rahan Euroopan yhteisön perustamissopimuksen mukaisesti; 2) "euroalueella" rahaliittoon osallistuvien jäsenvaltioiden muodostamaa talousaluetta ja EKP:tä. 2 artikla Tilastoihin liittyvät kansallisten keskuspankkien tiedonantovelvollisuudet 1. Kansalliset keskuspankit antavat EKP:lle tietoja rahoitussaamisista ja veloista neljännesvuosittain siten kuin liitteessä I on täsmennetty. Tietojen on oltava EKT 95:ssä määriteltyjen periaatteiden ja määritelmien mukaisia, ellei liitteessä I muuta mainita. 2. Tiedot kattavat vuoden 1997 neljännen neljänneksen ja sen vuosineljänneksen, jota annettavat tiedot koskevat, välisen ajanjakson. 3. Tietoihin liitetään saatavilla oleva tieto merkittävistä yksittäisistä tapahtumista tai korjauksien syistä, jos tällaisista merkittävistä yksittäisistä tapahtumista tai korjauksista johtuvat muutokset tietoihin ovat suuruusluokaltaan vähintään 0,1 % euroalueen neljännesvuosittaisesta BKT:sta. 3 artikla Tilastoihin liittyvät EKP:n tiedonantovelvollisuudet EKP antaa kansallisille keskuspankeille euroalueen neljännesvuosittaista rahoitustilinpitoa koskevat tiedot, jotka EKP kerää ja julkaisee kuukausikatsauksessaan. 4 artikla Toimitusajat 1. Edellä 2 artiklassa tarkoitetut tiedot toimitetaan EKP:lle viimeistään 130 kalenteripäivän kuluessa sen vuosineljänneksen päättymisestä, jota tiedot koskevat. 2. Edellä 3 artiklassa tarkoitetut tiedot annetaan kansallisille keskuspankeille viimeistään seuraavana EKP:n työpäivänä sen jälkeen kun EKP on viimeistellyt tiedot julkaisemista varten. 5 artikla Yhteistyö toimivaltaisten kansallisten viranomaisten kanssa 1. Silloin kun muut toimivaltaiset kansalliset viranomaiset kuin kansalliset keskuspankit antavat osan 2 artiklassa tarkoitetuista tiedoista tai kaikki tiedot, kansalliset keskuspankit pyrkivät sopimaan näiden viranomaisten kanssa tarkoituksenmukaisista yhteistyömenettelyistä, jotta voidaan varmistaa pysyvä järjestely tietojen antamista varten EKP:n sääntöjen ja vaatimusten mukaisesti, ellei tällaisesta järjestelystä ole jo sovittu kansallisen lainsäädännön perusteella. 2. Mikäli kansallinen keskuspankki ei tämän yhteistyön yhteydessä voi täyttää 2 ja 4 artiklan mukaisia vaatimuksia siitä syystä, että toimivaltainen kansallinen viranomainen ei ole antanut kansalliselle keskuspankille tarvittavia tietoja, EKP ja kansallinen keskuspankki neuvottelevat kyseisen viranomaisen kanssa siitä, millä tavalla tiedot voidaan toimittaa. 6 artikla Tiedonsiirto ja koodit Kansalliset keskuspankit ja EKP käyttävät liitteessä II täsmennettyjä standardeja 2 ja 3 artiklassa tarkoitetun tiedon siirtämiseen ja koodaamiseen. Tämä vaatimus ei estä muiden tilastotietojen toimittamisessa EKP:lle käytettävien keinojen käyttämistä vaihtoehtoisesti, niin kuin siitä on sovittu. 7 artikla Laatu 1. EKP ja kansalliset keskuspankit valvovat ja kehittävät EKP:lle toimitettavan tiedon laatua. 2. EKP:n johtokunta esittää vuosittain EKP:n neuvostolle kertomuksen euroalueen neljännesvuosittaista rahoitustilinpitoa koskevien tietojen laadusta. 3. Kertomuksessa käsitellään ainakin tietojen kattavuutta, niiden yhdenmukaisuutta käytettävien määritelmien kanssa sekä korjausten määrää ja laajuutta. 8 artikla Poikkeukset 1. EKP:n neuvosto myöntää poikkeuksia niille kansallisille keskuspankeille, jotka eivät pysty noudattamaan 2 artiklan mukaisia vaatimuksia. Myönnetyt poikkeukset on lueteltu liitteessä III. 2. Kansallinen keskuspankki, jolle on myönnetty poikkeus tietyksi ajanjaksoksi, ilmoittaa EKP:lle vuosittain niistä toimenpiteistä, joihin ryhdytään, jotta tiedonantovaatimuksia voitaisiin täydellisesti noudattaa. 3. EKP:n neuvosto tarkastelee poikkeuksia vuosittain. 9 artikla Yksinkertaistettu muutosmenettely EKP:n johtokunnalla on oikeus tilastokomiteaa kuultuaan tehdä näiden suuntaviivojen liitteisiin teknisiä muutoksia edellyttäen, etteivät nämä muutokset vaikuta niiden perustana olevaan käsitteelliseen viitekehykseen tai tietojen antamisesta aiheutuvaan rasitteeseen. 10 artikla Loppusäännökset 1. Nämä suuntaviivat osoitetaan rahaliittoon osallistuvien jäsenvaltioiden kansallisille keskuspankeille. 2. Nämä suuntaviivat tulevat voimaan kaksi päivää niiden antamisen jälkeen. 3. Nämä suuntaviivat julkaistaan Euroopan yhteisöjen virallisessa lehdessä. Tehty Frankfurt am Mainissa 21 päivänä marraskuuta 2002. EKP:n neuvoston puolesta Willem F. Duisenberg (1) EYVL L 318, 27.11.1998, s. 8. (2) EYVL L 310, 30.11.1996, s. 1. (3) EYVL L 58, 28.2.2002, s. 1. (4) Julkaistu Euroopan keskuspankin säädösten ja oikeudellisten asiakirjojen julkaisemisesta 10 päivänä marraskuuta 2000 tehdyn päätöksen EKP/2000/12 liitteessä III (EYVL L 55, 24.2.2001, s. 72). LIITE I >PIC FILE= "L_2002334FI.002702.TIF"> >PIC FILE= "L_2002334FI.002801.TIF"> >PIC FILE= "L_2002334FI.002901.TIF"> >PIC FILE= "L_2002334FI.003001.TIF"> LIITE II TIEDONSIIRTO JA KOODIT Kansalliset keskuspankit käyttävät 2 artiklan mukaiseen tilastotietojen sähköiseen siirtämiseen EKPJ:n toimittamaa järjestelmää, joka toimii ESCB-net-televiestintäverkossa. Tilastotietojen vaihtoa varten on kehitetty tilastosanomamuoto "Gesmes/CB". Jokainen aikasarja koodataan alla esitettyjä MUFA-koodeja käyttämällä. MUFA-koodit >TAULUKON PAIKKA> LIITE III LIITTEESSÄ I OLEVISSA TAULUKOISSA 1-4 LUETELTUJA AIKASARJOJA KOSKEVAT POIKKEUKSET(1) 1. Tämänhetkiset tiedot(2) >TAULUKON PAIKKA> 2. Taannehtivat tiedot(3) >TAULUKON PAIKKA> (1) Alaviite ei koske suomenkielistä versiota. (2) Poikkeukset tämänhetkisistä tai taannehtivista tiedoista silloin, kun tämänhetkisiä tietoja ei ole saatavilla. (3) Poikkeukset taannehtivista tiedoista silloin, kun tämänhetkiset tiedot ovat saatavilla.